Tomáš Bosniak (1572)

Barón Tomáš Bosniak (z Veľkého Bielu) (latinským a celým menom Marcus Stephan Thomas Bosnyák de Magyarbél; * 1572 - † 19. december 1634) bol šľachtic v Uhorsku.

Bol synom Ondreja Bosniaka (Andreas Bosnyák) a Kataríny Ilešháziovej (Illesházy de Illesháza). Významný protiturecký bojovník, kapitán a od roku 1613 majiteľ Šurianskeho hradu, kde aj zomrel.

Bol to rytier Zlatej ostrohy kráľa Mateja II., hlavný ceremoniár kráľa Ferdinanda II. a hlavný župan Tekovskej župy. V roku 1605 bol prívržencom stavovského povstania Štefana Bočkaja /Bocskay/ a ako povstalecký kapitán, obsadil niektoré hrady, prenikol aj na Moravu. Vyjednávač s Turkami - Osmanmi o mier, čoho výsledkom bolo podpísanie žitavského mieru v roku 1606. Panovník mu 10.12.1609 udelil titul baróna.

Rodina 
Sobášený bol s Máriou Kenderešiovou (Kenderessy; +1626), pochádzajúcou z Hevešskej stolice. Sobáš sa uskutočnil vo Fiľakove 26.2.1605. 

Z manželstva sa narodilo sedem detí:
Tomáš (*1.10.1605 Fiľakovo - +24.4.1627 Eisenstadt - Kismárton), ženatý s Katarínou Zádoriovou (Zádory), dcérou Mikuláša Zádori (Zádory) a Anny de Csehy. Pri korunovácii Ferdinanda III., 8.12. 1625 v Šoproni bol pasovaný za rytiera Zlatej ostrohy.
Štefan (*28.7.1607 Fiľakovo - +23.9.1644 Trnava), péčsky, vesprémsky, čanádsky a nitriansky biskup, šaštínsky archidiakon, ostrihomský kanoník a radca panovníka. V rokoch 1640-1642 v Čanádskej stolici vystupoval pod menom "Georgius Blikanich, alias Stephanus L.B. Bosnyák de Magyarbél" 
Žofia Bosniaková (*2.6.1609 Šurany - +28.4.1644 Strečno), známa ako šľachetná pani Strečnianskeho panstva. Prvýkrát vydatá za Michala Serényiho, druhý raz za Františka Vešeléniho.  
Judita (*1611 Šurany - +po roku 1654), vydatá za Imricha Balašu (Balassa de Gyarmat).
Katarína (*1614 Šurany - +1636), vydatá za  Františka Peréniho (Perényi). 
Anna (*1615 Šurany - +?)
Magdaléna (*1617 Šurany - +?), manželka Pavla Seréniho

 Odkazy 
M. Matunák: A magyarbéli Bosnyák család tortenete.
Rodové archívy rod Bosnyak
M. Eliáš: Pamätný spis k dejinám Šurianskeho hradu, 2006
Obrázok sa nachádza na: 
Busta T. Bosniaka a jeho dcéry Žofie sa nachádza v Mestskom múzeu v Šuranoch

Kategória:Narodenia v 1572
Kategória:Úmrtia v 1634
Kategória:Bosniakovci
Kategória:Slovenskí šľachtici
Kategória:Uhorskí šľachtici
Kategória:Narodenia v 16. storočí
Kategória:Úmrtia 19. decembra